‘Partytjie-dwelm’ dalk oorsaak van drie se dood in Pta-huisDie trappe waar Kleynhans en Pretorius gevind is. (Foto: Verskaf) Die drie kollegas, wie se liggame vroeër vanjaar in ŉ huis in Menlopark in die ooste van Pretoria aangetref is, is waarskynlik aan ŉ oordosis van die sogenaamde partytjie-dwelm gamma-hidroksibutiraat (GHB) oorlede. ŉ Nadoodse ondersoek het tekens van dié middel in die oorledenes se liggaamstelsels gevind. Maroela Media het vroeër berig dat daar talle vrae rakende die oorsaak van Theo Kleynhans (60), Chariska Kloppers (30) en Mario Pretorius (23) se dood heers. Die drie is in April in Kleynhans se sogenaamde partytjiehuis dood. Pretorius se stiefpa, Colin Forbes, het die private ondersoeker Mike Bolhuis aangestel om die verloop van gebeure op dié dag uit te pluis. Callie de Kock, ŉ private ondersoeker vir Bolhuis, het Donderdag aan Maroela Media gesê die polisie het bevestig dat drank en GHB in die drie se liggaamstelsels gevind is. GHB is ŉ reuklose middel wat in vloeibare vorm voorkom en dit is vermoedelik met drank gemeng en só ingeneem. “Die dwelm gee ŉ mens glo ŉ euforiese gevoel, maar indien ŉ milliliter te veel daarvan ingeneem word, kan dit dodelik wees. Dit word ook as ŉ verkragtingsmiddel gebruik aangesien dit binne minute intree en gebruikers met tydelike geheueverlies laat.” Volgens De Kock het Pretorius bloed in sy longe en bloeding op die brein gehad. Sy bloedalkoholvlak was ook 0,12 mg/100 ml. Die wettige perk in Suid-Afrika is 0,05 mg/100 ml. Nóg ŉ kollega was by die huispartytjie betrokke en is lewend in die huis aangetref. Sy is later uit die hospitaal ontslaan en die polisie wag nog op haar toksikologieverslag om te bepaal waaraan sy byna oorlede is. Die laaste ding wat dié kollega onthou, is dat sy iets soos whiskey gedrink het en badkamer toe was. Sy het later weer ŉ sluk van haar drankie geneem en in die hospitaal wakker geword. “Daar is steeds nie iets pluis met die tydverloop van gebeure nie. Die kollegas was glo vroeër die aand by ŉ restaurant en het daarna na Kleynhans se huis toe gegaan. Hul liggame is die volgende oggend deur ŉ werknemer van Kleynhans se huishouding gevind. Die twee vroue is saam aangetref terwyl Kleynhans en Pretorius by die trappe gelê het. “Meer as twee uur het egter verbygegaan voordat nooddienste na die toneel ontbied is en die glase en asbakkies was skoon,” het De Kock gesê. Die huis was ook vol kringtelevisiekameras, maar opnames kon nie gevind word nie omdat dit glo nie verbind was nie. “Ander dwelmmiddels is op die eerste verdieping in Kleynhans se kantoor opgespoor, maar dit blyk dat dit nie verband hou met die drie se dood nie.” Niemand is in verband met hul afsterwe in hegtenis geneem nie en vuilspel word nie vermoed nie. Die polisie ondersoek steeds die saak, het kapt. Kay Makhubele, woordvoerder van die polisie, aan Maroela Media gesê. Volgens Bolhuis het hy ook ŉ intensiewe ondersoek gedoen en die moontlikheid van vuilspel uitgeskakel. “Daar was nie ander partye die aand betrokke buiten die vier kollegas nie. Dit is moeilik om te bepaal of almal wat in die huis was daardie aand die dwelms met opset geneem het, maar dit lyk asof niemand gedwing is om dit in te neem nie.” Bolhuis het van die begin af vermoed dat dwelms by die partytjie betrokke was. Die vraag is egter wie hierdie dwelms aan hulle voorsien het. “Dit is kommerwekkend dat hierdie en ander dwelms so maklik bekombaar is. Daarom doen ons ŉ beroep op lede van die publiek om alle dwelmverwante gevalle by die polisie aan te meld.”